RESOLUTION VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET den 5. oktober 1995 vedrørende bekæmpelse af racisme og fremmedhad i forbindelse med beskæftigelse og sociale anliggender (95/C 296/05)

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

som henviser til traktaten om oprettelse af Det Europæiske Fællesskab,

som henviser til erklæringen af 11. juni 1986 (1) fra Europa-Parlamentet, Rådet og medlemsstaternes repræsentanter, forsamlet i Rådet, og Kommissionen samt til alle de resolutioner, der senere er vedtaget om dette spørgsmål, navnlig resolutionen af 29. maj 1990 (2) vedtaget af Rådet og repræsentanterne for medlemsstaternes regeringer, forsamlet i Rådet, om bekæmpelse af racisme og fremmedhad,

som henviser til de konklusioner om racisme og fremmedhad, der blev vedtaget af Det Europæiske Råd på Korfu den 24. og 25. juni 1994, i Essen den 9. og 10. december 1994 og i Cannes den 26. og 27. juni 1995, og

som tager følgende i betragtning:

I artikel F, stk. 2, i traktaten om Den Europæiske Union hedder det, at »Unionen respekterer de grundlæggende rettigheder, således som de garanteres ved den europæiske konvention til beskyttelse af menneskerettigheder og grundlæggende frihedsrettigheder, undertegnet i Rom den 4. november 1950, og således som de følger af medlemsstaternes fælles forfatningsmæssige traditioner, som generelle principper for fællesskabsretten«;

medlemsstaterne understregede i Den Europæiske Fælles Akt behovet for »at fremme demokratiet på grundlag af de grundlæggende rettigheder, der er anerkendt i medlemsstaternes forfatninger og love, i konventionen til beskyttelse af menneskerettigheder og grundlæggende frihedsrettigheder og i den europæiske socialpagt, navnlig frihed, lighed og social retfærdighed«;

til trods for de fremskridt, medlemsstaterne har gjort i kraft af deres indsats i de seneste år for at sikre de grundlæggende rettigheder for personer og udvikle integrationspolitikker, forekommer der stadig racistiske og fremmedfjendske voldshandlinger inden for Den Europæiske Union, hvilket har en negativ indvirkning på den sociale samhørighed;

den nuværende arbejdsløshed er årsag til øgede økonomiske vanskeligheder og til, at millioner af mennesker i Den Europæiske Union udelukkes fra en værdig deltagelse i det økonomiske, sociale og politiske liv, og den giver god grobund for holdninger, der bl.a. indebærer racisme og fremmedhad;

hvis man skal afskaffe enhver form for såvel direkte som indirekte racediskrimination samt holdninger og adfærd, der bygger på racisme og fremmedhad, må der vedtages effektive nationale regler, der kontrolleres af de nationale, regionale og lokale myndigheder;

Europa-Parlamentets beslutninger af 27. oktober 1994 (3) og 27. april 1995 (4) og særlig dets bekymring over vælgertilslutningen til partier, der går ind for racisme og fremmedhad;

i sin beslutning af 19. januar 1995 om hvidbogen om europæisk social- og arbejdsmarkedspolitik (5) opfordrede Europa-Parlamentet Kommissionen »til at fremsætte forslag, der skal sikre alle lige muligheder på arbejdsmarkedet uafhængigt af alder, race, køn, handicap eller tro«;

Kommissionen har planlagt at udarbejde en meddelelse til Europa-Parlamentet, hvori den redegør detaljeret for sin handlingsplan på dette område;

konklusionerne fra samlingen i Rådet den 30. maj 1995 og den endelige rapport fra Den Rådgivende Kommission for Bekæmpelse af Racisme og Fremmedhad, der blev nedsat på Det Europæiske Råds møde på Korfu;

1995 er af De Forenede Nationer blevet erklæret for internationalt år for tolerance, og Europarådet har på grundlag af Wien-erklæringen besluttet i løbet af i år inden for rammerne af sin handlingsplan at gennemføre en europæisk kampagne mod racisme, fremmedhad, antisemitisme og intolerance;

Den Europæiske Unions institutioner og medlemsstaternes kompetente myndigheder bør inden for rammerne af deres respektive beføjelser vedtage de foranstaltninger, der er nødvendige for gennemførelsen af denne resolution;

denne resolution berører hverken fællesskabsretten, navnlig med hensyn til den frie bevægelighed for personer, eller de relevante nationale bestemmelser vedrørende navnlig social sikring, opholdstilladelse og adgang til beskæftigelse, der gælder for personer, der ikke er omfattet af fællesskabsretten -

1. FORDØMMER på det kraftigste alle former for racisme, fremmedhad og antisemitisme, grov krænkelse af de personlige rettigheder samt intolerance som følge af religiøs overbevisning, især i forbindelse med beskæftigelse og sociale anliggender;

2. NOTERER SIG de bekymringer, Europa-Parlamentet gentagne gange har givet udtryk for, over det stigende antal racistiske voldshandlinger i mange lande i Europa og den øgede propaganda, der i nogle af disse lande anvender fremmedhad for at vinde stemmer;

3. ERKENDER den store betydning af, at der i Den Europæiske Union og i medlemsstaterne inden for rammerne af deres respektive kompetence på det social- og arbejdsmarkedspolitiske område iværksættes politikker, der bygger på principperne om ikke-diskrimination og lige muligheder, for derved at bidrage til den fælles bekæmpelse af racisme og fremmedhad;

4. NOTERER med interesse, at Rådet er ved at undersøge foranstaltninger med henblik på

a) i medlemsstaternes lovgivning at gøre enhver ansporing til diskrimination, vold og had på et racistisk eller religiøst grundlag strafbar

b) al tilnærme medlemsstaternes retslige og administrative praksis med hensyn til bekæmpelse af strafbare forhold

c) at forbedre det internationale samarbejde på dette område, specielt hvad angår kontrol med alle former for racistisk materiale og grænseoverskridende formidling heraf;

5. GIVER UDTRYK FOR DERES TILFREDSHED MED, at det medlem af Kommissionen, der er ansvarligt for sociale spørgsmål og beskæftigelse, specielt er udpeget med henblik på bekæmpelse af racisme og fremmedhad samt alle problemer i forbindelse med forskelsbehandling af disse grunde;

6. OPFORDRER Kommissionen til i sin meddelelse at forelægge en oversigt over de aktioner, der allerede er gennemført inden for rammerne af de eksisterende fællesskabsprogrammer, samt om mulighederne for fremtidige aktioner vedrørende bekæmpelse af racisme og fremmedhad;

7. OPFORDRER medlemsstaterne til under iagttagelse af henstillingerne fra Den Rådgivende Kommission for Bekæmpelse af Racisme og Fremmedhad at arbejde hen imod følgende fælles mål:

a) at sikre beskyttelsen af personer mod enhver form for diskrimination på grund af race, farve, religion eller national eller etnisk baggrund

b) at fremme beskæftigelse og erhvervsuddannelse som væsentlige midler til integrering af personer, der opholder sig lovligt i den pågældende medlemsstat, under hensyn til samfundets forskelligartede karakter

c) at bekæmpe forskelsbehandling på arbejdsmarkedet over for arbejdstagere, der opholder sig lovligt i medlemsstaterne

d) at virke for lige muligheder for de grupper af personer, der er mest udsat for forskelsbehandling, herunder navnlig kvinder, unge og børn

e) at anspore den europæiske ungdom og offentlighed til at tilslutte sig de demokratiske principper, menneskerettighedsprincipperne og principperne om kulturel og religiøs mangfoldighed

f) at tilskynde til samarbejde og udveksling af erfaringer mellem medlemsstaterne om det praktiske arbejde med henblik på at fremme den sociale samhørighed;

8. OPFORDRER medlemsstaterne til at træffe følgende foranstaltninger:

a) ratifikation for de medlemsstaters vedkommende, der endnu ikke har gjort det, af de internationale instrumenter vedrørende bekæmpelse af enhver form for racediskrimination

b) styrkelse af respekten for menneskets mangfoldighed og ligeværd og af tolerant tænkemåde i undervisningssystemerne, i institutionerne for erhvervsuddannelse og uddannelse af erhvervslærere og i programmerne for uddannelse af embedsmænd og overordnet personale i virksomheder

c) støtte til græsrodsbevægelser og -organisationer, der på demokratisk vis bekæmper racisme og fremmedhad, og nært samarbejde med disse bevægelser og organisationer i overensstemmelse med national sædvane

d) fremme af effektive instrumenter til selvregulering, f.eks. adfærdskodekser for medierne;

9. OPFORDRER arbejdsmarkedets parter til, uden at deres selvstændighed herved tilsidesættes, at bidrage aktivt til at nå målene i denne resolution og gennem deres aktioner at støtte de foranstaltninger til bekæmpelse af racisme og fremmedhad, som medlemsstaterne har vedtaget.

(1) EFT nr. C 158 af 25. 6. 1986, s. 1.

(2) EFT nr. C 157 af 27. 6. 1990, s. 1.

(3) EFT nr. C 323 af 21. 11. 1994, s. 154.

(4) EFT nr. C 126 af 22. 5. 1995, s. 75.

(5) EFT nr. C 43 af 20. 2. 1995, s. 63.